Verwoerd se gees teister steeds opleidingsbedryf, sê DA-LPArgieffoto Die apartheidsera-beleid van Bantoe-opleiding wat deur die voormalige eerste minister Hendrik Verwoerd ingestel is, duur vandag nog voort in Suid-Afrika, het ŉ DA-LP Dinsdag in die parlement gesê. Gavin Davis het Dinsdag tydens ŉ debat oor die begroting vir basiese opleiding gesê die beleid, wat daartoe gelei het dat swart Suid-Afrikaners baie min geleenthede tydens apartheid ontvang het, het nie saam met Verwoerd in 1966 gesterf nie. “Hendrik Verwoerd het in 1953 die afstootlike beleid van Bantoe-opleiding ingestel. Hierdie beleid het die opleidingsgeleenthede vir swart Suid-Afrikaners beperk om ŉ bestendige vloei van ongeskoolde en semi-geskoolde arbeiders te verseker,” het Davis gesê. “Dertien jaar later, in hierdie einste Kamer, is Verwoerd deur een van die parlementêre diensbeamptes doodgesteek. Die enigste tragiese ding oor daardie dag is dat Verwoerd se beleide nie saam met hom gesterf het nie.” Davis het gesê 22 jaar ná apartheid tot ŉ val gebring is, en ondanks die feit dat meer as R200 miljard jaarliks aan basies opleiding spandeer word, bly die gehalte van onderrig swak. “En die ongemaklike waarheid is dat die gaping in die onderwysstelsel net groter word.” Hy het gesê terwyl die slaagsyfer in armer skole afneem, bly die slaagsyfer in skole in meer gegoede woonbuurte bestendig. Davis het die departement se planne veroordeel om ŉ drievlakstelsel te vestig waarvolgens opleiding in drie strome verdeel sal word, naamlik akademies, tegnies professioneel en beroepstegnies. “Die DA ondersteun in beginsel die idee om tegniese en beroepsgerigte strome in te stel vir leerders wat nie ŉ aanleg het vir die tradisionele akademiese stroom nie,” het hy verduidelik. “Ons moet egter versigtig wees vir die teiken om teen 2030 vir 60% van die leerders bedryfsvakke aan te bied soos haarstilering, skoonheidsorg, naeltegnologie, stoffering en messelwerk. Ons moet veral seker maak dat individuele leerders in strome geplaas word volgens hul natuurlike vermoë en aanleg, en nie volgens die gehalte opleiding wat hulle ontvang het nie.” Angie Motshekga, minister van basiese onderwys, het die nuwe stelsel verdedig en gesê dit word nie beskou as ŉ “stortingsterrein vir leerders” nie, maar om Suid-Afrika eerder in ooreenstemming te bring met dit wat internasionaal plaasvind. “[Die nuwe stelsel] is veronderstel om ons by te staan om die koloniale opleidingslandskap te verander waar daar ŉ klem geplaas word op akademie, terwyl die res van die wêreld ŉ balans vind tussen tegniese en beroepsgerigte vaardighede. Dit is dus nie alle leerders wat daarheen geneem gaan word omdat hulle leerprobleme het nie.”